**METODA NAKNADNE KONTROLE**

**SEMENSKI KROMPIR**

**(UVHVVR-NK/4/4)**

Metoda naknadne kontrole – Semenski krompir (UVHVVR-NK/4/4), sprejeta s sklepom direktorja Uprave Republike Slovenije za varno hrano, veterinarstvo in varstvo rastlin, št. sklepa: U34311-9/2021/1 z dne 9. 4. 2021.

Začetek uporabe: 3. maja 2021.

KAZALO VSEBINE

[1 NAMEN IN CILJI 4](#_Toc69114935)

[2 VZORČENJE 4](#_Toc69114936)

[2.1 Vzorčenje partij semenskega krompirja, ki se uradno potrjujejo v Republiki Sloveniji 4](#_Toc69114939)

[2.2 Vzorčenje partij semenskega krompirja, ki se tržijo na območju Republike Slovenije 4](#_Toc69114940)

[2.3 Metoda vzorčenja 5](#_Toc69114941)

[2.3.1 Intenzivnost vzorčenja 5](#_Toc69114942)

[2.4 Ravnanje z vzorci 7](#_Toc69114943)

[2.4.1 Oprema in pošiljanje vzorcev 7](#_Toc69114944)

[2.4.2 Sprejem in skladiščenje vzorcev 7](#_Toc69114945)

[2.4.3 Evidenca sprejetih vzorcev 7](#_Toc69114946)

[3 PREVERJANJE SORTNE PRISTNOSTI IN ČISTOSTI TER ZDRAVSTVENEGA STANJA NA KONTROLNEM POLJU 8](#_Toc69114947)

[3.1 Zasnova poskusa 8](#_Toc69114951)

[3.1.1 Izbira tal 8](#_Toc69114952)

[3.1.2 Načrt sajenja 8](#_Toc69114953)

[3.1.3 Lastnosti posamične parcele 8](#_Toc69114954)

[3.1.4 Priprava vzorcev za sajenje v poskusu na kontrolnem polju 8](#_Toc69114955)

[3.2 Oskrba poskusa 8](#_Toc69114956)

[3.3 Evidenca o izvajanju poskusa 8](#_Toc69114957)

[3.4 Ocenjevanje vzorcev, vključenih v naknadno kontrolo 9](#_Toc69114958)

[3.4.1 Ocenjevanje vzorcev pred saditvijo in izločitev oporečnih gomoljev 9](#_Toc69114959)

[3.4.2 Ocenjevanje vzorcev med rastjo 9](#_Toc69114960)

[3.4.3 Ocenjevanje sortne pristnosti in čistosti 9](#_Toc69114961)

[3.4.4 Ocena zdravstvenega stanja 9](#_Toc69114962)

[3.5 Ugotavljanje skladnosti vzorčene partije z zahtevami pravilnika 10](#_Toc69114963)

[3.6 Rezultati preverjanja sortne pristnosti in čistosti ter zdravstvenega stanja 10](#_Toc69114964)

[4 REZULTATI IN KONČNA OCENA NAKNADNE KONTROLE 10](#_Toc69114965)

**PRILOGE:**

Priloga 1: Rezultati naknadne kontrole semenskega krompirja za leto … 11

Priloga 2: Končna ocena naknadne kontrole 12

**METODA NAKNADNE KONTROLE**

**semenskI KROMPIR (UVHVVR-NK/4/4)**

#  NAMEN IN CILJI

Metoda določa način jemanja vzorcev za naknadno kontrolo in postopek izvedbe naknadne kontrole partij semenskega krompirja, ki se uradno potrjujejo na območju Republike Slovenije.

Z naknadno kontrolo se v poskusu na kontrolnem polju preverijo sortna pristnost in čistost ter zdravstveno stanje uradno odvzetih vzorcev semenskega krompirja z namenom, da se preveri skladnost partij semenskega krompirja z zahtevami Pravilnika o trženju semenskega krompirja (Uradni list RS, št. 98/15 in 101/20, v nadaljevanju: pravilnik).

Ta metoda določa tudi način preverjanja skladnosti posamezne partije semenskega krompirja, ki je na trgu, z minimalni pogoji kakovosti, predpisanimi za partije semenskega krompirja v prilogi 2 pravilnika.

#  VZORČENJE

1.
2.

## Vzorčenje partij semenskega krompirja, ki se uradno potrjujejo v Republiki Sloveniji

Organ za potrjevanje odvzame vzorce za naknadno kontrolo od partij semenskega krompirja, ki so bile uradno potrjene v Republiki Sloveniji, in sicer od:

* vseh partij semenskega krompirja, pridelanega v nasadih, ki so izpolnjevali pogoje za uradno potrditev, predpisane za kategorijo osnovno seme;
* najmanj 5% in največ 20% partij semenskega krompirja, pridelanega v nasadih, ki so izpolnjevali pogoje za uradno potrditev, predpisane za kategorijo predosnovno seme stopnje IS ali kategorijo certificirano seme; delež partij, ki se vzorčijo pri posameznem dobavitelju, vsako leto določi organ za potrjevanje na podlagi ugotovitev ob uradnih pregledih nasadov semenskega krompirja in ob upoštevanju kriterijev, določenih v Preglednici 1.

**Preglednica 1**: Delež partij semenskega krompirja kategorije predosnovno seme stopnje IS in kategorije certificirano seme, ki se vzorčijo za naknadno kontrolo pri posameznem dobavitelju

|  |  |
| --- | --- |
| Delež neustreznih partij pri dobavitelju v preteklem letu  | Delež partij, ki se vzorčijo v tekočem letu  |
| predosnovno seme stopnje IS | certificirano seme |
| do vključno 0,5 % | 10 % | 5% |
| od 0,5 % do vključno 2 % | 15 % | 8% |
| nad 2 % | 20 % | 10% |

Organ za potrjevanje odvzame vzorce tudi od partij semenskega krompirja, ki so bile prvič uradno potrjene v drugi državi in jih je organ za potrjevanje na zahtevo dobavitelja po sortiranju ali prepakiranju ponovno uradno potrdil. Vzorce odvzame naključno od 10% takih partij, ne glede na sorto, kategorijo ali državo prve uradne potrditve semenskega krompirja.

Vzorci za naknadno kontrolo se odvzamejo pri pregledu partij pred trženjem. Vzorci se v najkrajšem možnem času skupaj z zapisnikom dostavijo Kmetijskemu inštitutu Slovenije, Službi za uradno potrjevanje semenskega in sadilnega materiala kot imenovanemu izvajalcu naknadne kontrole (v nadaljevanju: imenovani izvajalec).

## Vzorčenje partij semenskega krompirja, ki se tržijo na območju Republike Slovenije

Vzorce za naknadno kontrolo partij semenskega krompirja, ki se tržijo na območju Republike Slovenije, odvzame pristojni inšpektor. Število partij, ki se vzorčijo, se določi vsako leto na podlagi ocene števila partij, ki se tržijo, ob upoštevanju morebitnih dejavnikov, ki lahko vplivajo na sortno pristnost oziroma zdravje rastlin v neposrednem potomstvu, npr. poreklo semenskega krompirja (država ali dobavitelj), sorta, ipd.

Če pristojni inšpektor pri odvzemu vzorcev posumi, da minimalni pogoji kakovosti za partije semenskega krompirja iz priloge 2 pravilnika niso izpolnjeni, opravi pregled partije ali pa ta pregled na njegovo zahtevo opravi organ za potrjevanje v prisotnosti stranke. Pregled partije se v tem primeru opravi na način, kot je za pregled partije semenskega krompirja pred trženjem določen v Metodi za uradno potrjevanje semenskega krompirja.

## Metoda vzorčenja

Iz vzorčene partije se najprej naključno odberejo posamična pakiranja. Pri vzorčenju mora biti zagotovljen dostop do vseh pakiranj v partiji. Če so pakiranja zložena na paletah, mora biti omogočen dostop do vseh palet. Po potrebi se pakiranja na paleti preložijo, da se omogoči dostop do naključno izbranega pakiranja.

Semenski krompir iz odbranih posamičnih pakiranj predstavlja enoto vzorčenja.

Masa enote vzorčenja in število posamičnih pakiranj, ki predstavljajo enoto vzorčenja, in se določita v skladu s točko 2.3.1 (Intenzivnost vzorčenja).

Vsi gomolji v enoti vzorčenja se najprej vizualno pregledajo, nato pa se izmed njih naključno odbere 110 gomoljev za naknadno kontrolo. Gomolje se odvzame enakomerno po celotni enoti vzorčenja.

### 2.3.1 Intenzivnost vzorčenja

Intenzivnost vzorčenja je odvisna od velikosti partije, to je od skupne količine semenskega krompirja v partiji, ki se vzorči, in od neto mase posamičnega pakiranja.

A. Masa posamičnega pakiranja > 10 kg in ≤ 50 kg

Masa enote vzorčenja in število posamičnih pakiranj, ki se vzorčijo, se določita v skladu s Preglednico 2. Pri določitvi se upošteva tisti kriterij, ki zagotavlja večjo intenzivnost vzorčenja (Primer 1, Primer 2, Primer 3).

Partije ali dela partije, ki je manjši od 500 kg, se ne vzorči.

**Preglednica 2**: Najmanjša masa enote vzorčenja in najmanjše število posamičnih pakiranj, ki se vzorčijo, če je masa posamičnega pakiranja večja od 10 kg in manjša ali enaka 50 kg.

|  |  |
| --- | --- |
| Velikost partije | Enota vzorčenja |
| do 10 t | 3 posamična pakiranja ali najmanj 50 kg |
| > 10 – 15 t | 4 posamična pakiranja ali najmanj 75 kg |
|  > 15 – 20 t | 5 posamičnih pakiranj ali najmanj 100 kg |
| > 20 t | najmanj 40 kg na vsakih 10 t (2) |

(1) Število posamičnih pakiranj = najmanjša masa enote vzorčenja / masa posamičnega pakiranja. Če rezultat ni celo število, se ga zaokroži navzgor. (Primer 3).

**Primer 1**: Velikost partije = 7.500 kg, masa posamičnega pakiranja = 15 kg:

* število posamičnih pakiranj, ki tvorijo enoto vzorčenja = 4 (*ker je masa 3 posamičnih pakiranj manjša od 50 kg*),
* masa enote vzorčenja = 60 kg.

**Primer 2**: Velikost partije = 18.000 kg, masa posamičnega pakiranja = 25 kg:

* število posamičnih pakiranj, ki tvorijo enoto vzorčenja = 5 (*ker enoto vzorčenja predstavlja najmanj 5 posamičnih pakiranj*),
* masa enote vzorčenja = 125 kg.

**Primer 3**: Velikost partije = 35 t, masa posamičnega pakiranja = 30 kg:

* najmanjša masa enote vzorčenja = 4 x 40 kg = 160 kg,
* izračunano število posamičnih pakiranj za enoto vzorčenja = 160 kg / 30 kg = 5,3
* število posamičnih pakiranj, ki tvorijo enoto vzorčenja = 6 (*ker je masa 5 posamičnih pakiranj manjša od 160 kg*),
* masa enote vzorčenja = 180 kg.

B. Masa posamičnega pakiranja ≤ 10 kg (majhna pakiranja)

Število posamičnih pakiranj, ki tvorijo enoto vzorčenja, se določi tako, da se najmanjša masa enote vzorčenja, določena v Preglednici 3, deli z maso posamičnega pakiranja. Če rezultat ni celo število, se ga zaokroži navzgor (Primer 4).

Če je semenski krompir pakiran po številu gomoljev se najprej ugotovi povprečna masa posamičnega pakiranja.

Partije ali dela partije, ki je manjši od 150 kg, se ne vzorči.

**Preglednica 3**: Najmanjša masa enote vzorčenja, če je masa posamičnega pakiranja manjša ali enaka 10 kg.

|  |  |
| --- | --- |
| Velikost partije | Najmanjša masa enote vzorčenja |
| do 1.000 kg | 15 kg |
| > 1.000 – 2.000 kg | 25 kg |
| > 2.000 kg | 1% mase celotne partije |

**Primer 4**: Velikost partije = 1.750 kg, masa posamičnega pakiranja = 3 kg:

* najmanjša masa enote vzorčenja = 25 kg,
* izračunano število posamičnih pakiranj za enoto vzorčenja = 25 kg / 3 kg = 8,3,
* število posamičnih pakiranj, ki tvorijo enoto vzorčenja = 9 (*rezultat se zaokroži navzgor*),
* masa enote vzorčenja = 27 kg.

C. Masa posamičnega pakiranja > 50 kg

Enoto vzorčenja tvorijo vzorci, odvzeti praviloma iz vsakega četrtega posamičnega pakiranja, vendar najmanj iz 2 posamičnih pakiranj. Če je semenski krompir v velikih (jumbo) vrečah ali zabojih, se vzorci odvzamejo na različnih mestih vreče ali zaboja.

Masa vzorca, ki se odvzame iz posamičnega pakiranja, je odvisna od mase enote vzorčenja in števila posamičnih pakiranj, ki se vzorčijo (Primer 5, Primer 6). Skupna masa vzorcev ne sme biti manjša od najmanjše mase enote vzorčenja iz Preglednice 4.

Število posamičnih pakiranj, ki se vzorčijo, se izračuna tako, da se skupno število posamičnih pakiranj v partiji deli s 4. Če izračunano število posamičnih pakiranj, ki se vzorčijo, ni celo število, se ga zaokroži navzgor.

Najmanjša masa enote vzorčenja se določi v skladu s Preglednico 4.

**Preglednica 4**: Najmanjša masa enote vzorčenja, če je masa posamičnega pakiranja večja od 50 kg.

|  |  |
| --- | --- |
| Velikost partije  | Najmanjša masa enote vzorčenja |
| do 10 t | 50 kg |
| > 10 – 20 t | 80 kg |
| > 20 t | 40 kg na vsakih 10 t  |

**Primer 5**: Velikost partije = 7 t, število posamičnih pakiranj v partiji = 7:

* izračunano število pakiranj, ki se vzorčijo = 7 / 4 = 1,75,
* število posamičnih pakiranj, ki se vzorčijo = 2 (*ker enoto vzorčenja tvorita najmanj 2 posamični pakiranji*),
* najmanjša masa enote vzorčenja = 50 kg,
* masa posamičnega vzorca = 50 kg / 2 = 25 kg.

**Primer 6**: Velikost partije = 35 t, število posamičnih pakiranj v partiji = 35:

* izračunano število pakiranj, ki se vzorčijo = 35 / 4 = 8,75,
* število posamičnih pakiranj, ki se vzorčijo = 9 (*rezultat se zaokroži navzgor*),
* najmanjša masa enote vzorčenja = 40 kg x 4 = 160 kg,
* masa posamičnega vzorca = 160 kg / 9 = cca. 18 kg.

## Ravnanje z vzorci

### Oprema in pošiljanje vzorcev

Vsak vzorec semenskega krompirja (110 gomoljev) se zapre v primerno embalažo (papirnate vreče ali kartonske škatle) in označi s številko vzorca ter številko in datumom zapisnika o odvzemu vzorca. Skupaj z zapisnikom se vzorec v najkrajšem možnem času dostavi imenovanemu izvajalcu.

Na zapisniku se poleg podatkov iz uradnih etiket, s katerimi je označena vzorčena partija, navedejo vsaj še naslednji podatki: številka vzorca, količina vzorca, datum odvzema vzorca, vzorčevalec, podatki o dobavitelju, pri katerem je bil vzorec odvzet, velikost (masa) partije, iz katere je bil odvzet vzorec in število pakiranj v vzorčeni partiji. Namesto prepisovanja podatkov z etikete se lahko zapisniku priloži originalna uradna etiketa ali njena barvna fotokopija.

V času med odvzemom vzorcev in njihovo dostavo je potrebno zagotoviti, da vzorci niso izpostavljeni previsokim ali prenizkim temperaturam (topli prostori, bližina grelnih teles; nizke temperature med transportom).

Vzorci semenskega krompirja se dostavijo imenovanemu izvajalcu na naslov:

Kmetijski inštitut Slovenije

Služba za uradno potrjevanje semenskega in sadilnega materiala

Hacquetova 17

1000 Ljubljana

Kontaktne osebe za sprejem vzorcev:

Drago Žitek (tel.: 01 280 52 56; e-pošta: drago.zitek@kis.si)

Uroš Benec (tel.: 01 280 52 86; e-pošta: uros.benec@kis.si)

### Sprejem in skladiščenje vzorcev

Oseba, odgovorna za sprejem vzorcev, dodeli vsakemu vzorcu ob sprejemu neponovljivo identifikacijsko oznako in ga vpiše v evidenco sprejetih vzorcev.

Prejeti vzorec se pregleda, odstrani se poškodovane gomolje ter gomolje s suho trohnobo in mokro gnilobo. Preostale gomolje se shrani v zabojček, ki se označijo tako, da je kadarkoli mogoča identifikacija vzorca.

Vzorci se uskladiščijo v posebnem zaboju, v temnem prostoru s temperaturo 3 do 4°C in relativno zračno vlago od 85% do 95%. Gomolji s suho trohnobo in mokro gnilobo se med skladiščenjem sproti odstranjujejo.

### Evidenca sprejetih vzorcev

V evidenco sprejetih vzorcev se za vsak vzorec poleg neponovljive identifikacijske oznake vzorca vpiše tudi:

* datum sprejema vzorca,
* podatki iz zapisnika o odvzemu vzorca: številka zapisnika o odvzemu vzorca in oznaka vzorca; podatki o partiji, iz katere je bil vzorec odvzet (oznaka partije, sorta, kategorija in stopnja, država pridelave ali uradne potrditve), o dobavitelju, pri katerem je bil vzorec odvzet, in osebi, ki je vzorec odvzela,
* število prejetih gomoljev,
* število odstranjenih poškodovanih gomoljev,
* število odstranjenih gomoljev s suho trohnobo in mokro gnilobo,
* podatki o tretiranju gomoljev.

# PREVERJANJE SORTNE PRISTNOSTI IN ČISTOSTI TER ZDRAVSTVENEGA STANJA NA KONTROLNEM POLJU

V poskusu na kontrolnem polju se preverjajo sortna pristnost, sortna čistost in zdravstveno stanje vzorcev semenskega krompirja. Za preverjanje sortne pristnosti uporabi izvajalec naknadne kontrole uradni opis sort, ki so vključene v naknadno kontrolo. V poskus na kontrolnem polju se lahko vključijo tudi standardni vzorci sort.

1.
2.
3.

## Zasnova poskusa

### Izbira tal

Tla, na katerih bo posajen poskus, morajo biti izenačena in primerno obdelana. Pri izbiri tal je treba upoštevati splošna načela kolobarjenja krompirja. Gnojenje se opravi na podlagi analize tal in v skladu s Tehnološkimi navodili za integrirano pridelavo poljščin (krompirja). Pri gnojenju z dušikom je treba upoštevati tudi Uredbo o varstvu voda pred onesnaževanjem z nitrati iz kmetijskih virov.

### Načrt sajenja

Pred sajenjem se izdela načrt (shema) sajenja. Vzorci se razporedijo v skupine na osnovi zgodnosti, od najzgodnejših do najpoznejših. Znotraj skupine se sorte razporedijo po abecednem vrstnem redu, znotraj iste sorte pa po kategorijah in stopnjah (predosnovno, osnovno, certificirano).

Vsak vzorec se posadi na svojo parcelo, v eni ponovitvi.

### Lastnosti posamične parcele

|  |  |
| --- | --- |
| Število gomoljev: | 100 na parcelo |
| Število vrst na parcelo: | 4  |
| Medvrstna razdalja: | min. 70 cm |
| Razdalja v vrsti: | 28 cm |
| Dolžina vrste: | 7 m |

### Priprava vzorcev za sajenje v poskusu na kontrolnem polju

Pred saditvijo se gomolji pripravijo tako, da se cca. 3 tedne pred saditvijo zabojčki postavijo na svetel prostor s temperaturo 15°C.

Posadijo se samo neoporečni gomolji (gl. točko 3.4.1). Posamezni vzorec se vključi v poskus tudi, če je število neoporečnih gomoljev manjše kot 100, vendar večje kot 60.

Vzorci se pred saditvijo ne tretirajo s kemičnimi sredstvi.

## Oskrba poskusa

Poskusni nasad mora biti oskrbovan v skladu z dobro kmetijsko prakso za pridelovanje krompirja. Varstvo pred boleznimi, škodljivci ter pleveli se izvaja skladu s Tehnološkimi navodili za integrirano pridelavo poljščin (krompirja).

## Evidenca o izvajanju poskusa

Imenovani izvajalec vodi evidenco o izvajanju poskusa, v kateri navede podatke o:

* lokaciji poskusa,
* tipu tal,
* posevku zadnjih 3 let,
* datumu saditve,
* vremenskih razmerah (tabelarični prikaz mesečnih vrednosti srednjih dnevnih temperatur, višina padavin v obdobju poskusa v primerjavi z dolgoletnim povprečjem),
* oskrbi poskusa (gnojenje: datum gnojenja, količina in vrsta gnojil; zaščita proti plevelom, boleznim in škodljivcem: datum, uporabljeno sredstvo, ostali ukrepi: datum in vrsta ukrepa),
* pojavu škodljivih organizmov,
* drugih opažanjih med poskusom.

## Ocenjevanje vzorcev, vključenih v naknadno kontrolo

Ocenjevanje vzorcev se izvede z vizualnimi pregledi.

### Ocenjevanje vzorcev pred saditvijo in izločitev oporečnih gomoljev

Pred saditvijo gomoljev se ugotavlja in zabeleži:

* število gomoljev z vidnimi znaki suhe trohnobe in mokre gnilobe, bele noge krompirja (zabeleži se število gomoljev z več kot 10 % prizadete površine gomolja), prašnate krastavosti krompirja (zabeleži se število gomoljev z več kot 10 % prizadete površine gomolja), navadne krastavosti krompirja (zabeleži se število gomoljev z več kot 1/3 prizadete površine gomolja);
* število izmaličenih ali poškodovanih gomoljev in gomoljev, uvelih zaradi pretirane izsušitve ali izsušitve, ki jo povzroča srebrolikost krompirja.

Gomolji z znaki suhe trohnobe in mokre gnilobe ter gomolji, ki so poškodovani, izmaličeni ali močno uveli, se izločijo iz vzorca. Preostali gomolji se kot neoporečni posadijo na kontrolno polje.

Ob sumu na prisotnost karantenskih škodljivih organizmov se o tem takoj obvesti pristojnega inšpektorja.

### Ocenjevanje vzorcev med rastjo

Med rastjo se pri posameznem vzorcu ugotavlja in zabeleži:

* število posajenih gomoljev,
* število praznih mest, ki niso posledica okužbe s črno nogo,
* število za sorto netipičnih rastlin in število rastlin druge sorte,
* število rastlin z znamenji virusnih okužb (mozaika in zvijanja listov),
* število rastlin, prizadetih s črno nogo.

### Ocenjevanje sortne pristnosti in čistosti

Sortna pristnost in čistost se preverita vizualno in ocenita na podlagi izražanja lastnosti sorte, ki so opisane v uradnem opisu sorte.

Pri vsakem ocenjevanju se zabeleži:

* število za sorto netipičnih rastlin, to je rastlin, ki se v posamezni lastnosti sicer razlikujejo od uradnega opisa sorte, ki je vključena v naknadno kontrolo, vendar niso druga sorta, in
* število rastlin, ki pripadajo drugi sorti.

V primeru ugotovljenih odstopanj se zabeležijo vse lastnosti, v katerih se je vzorec, ki je vključen v naknadno kontrolo, razlikoval od uradnega opisa sorte.

### Ocena zdravstvenega stanja

Na vsaki parceli se vizualno oceni zdravstveno stanje rastlin. Ocenjevanje se izvede 2 - 3 krat, v času, ko so znaki prisotnosti škodljivih organizmov na rastlinah najbolje vidni, vendar pri virusnih boleznih pred pojavom primarnih okužb z virusi. Pri tem se za vsako parcelo ugotovi in zabeleži število rastlin z znamenji virusnih okužb (mozaika in zvijanja listov), in število rastlin, prizadetih s črno nogo.

Posebno pozornost je treba posvetiti morebitnim znakom prisotnosti karantenskih škodljivih organizmov in NNŠO, ki v nasadih oziroma v partijah semenskega krompirja ne smejo biti prisotni (*Candidatus* Liberibacter *solanacearum*, *Candidatus* Phytoplasma *solani,* Potato spindle tuber viroid).

Pri ocenjevanju zdravstvenega stanja se ugotavlja in pod opombami zabeleži tudi število rastlin, ki kažejo znake prisotnosti oziroma poškodb drugih škodljivih organizmov.

V primeru suma na prisotnost karantenskih škodljivih organizmov je treba takoj obvestiti pristojnega inšpektorja.

## Ugotavljanje skladnosti vzorčene partije z zahtevami pravilnika

Po končanem ocenjevanju vzorcev, vključenih v naknadno kontrolo, se za vsak vzorec ugotovi skladnost z zahtevami pravilnika.

Na podlagi 26. člena pravilnika vzorec semenskega krompirja ne ustreza zahtevam pravilnika, če je bilo v naknadni kontroli v skladu s 3.4 točko te metode ugotovljeno, da število za sorto netipičnih rastlin in rastlin druge sorte, število rastlin z znamenji virusnih okužb in število rastlin, ki jih je prizadela črna noga, presegajo naslednje vrednosti (vrednosti so podane v odstotkih, ki se izračuna glede na število vzniklih rastlin, pri čemer pomeni število vzniklih rastlin razliko med številom posajenih rastlin in ugotovljenim številom praznih mest, ki niso posledica okužbe s črno nogo):

|  |  |  |  |
| --- | --- | --- | --- |
|  | Predosnovno seme | Osnovno seme | Certificirano seme |
| - rastline, ki jih je prizadela črna noga | 0 | > 1,0% | > 4,0% |
| - rastline z znamenji virusnih okužb | > 0,5% | > 4,0% | > 10,0% |
| - rastline druge sorte in za sorto netipične rastline  | > 0,01% | > 0,25% | > 0,5% |

## Rezultati preverjanja sortne pristnosti in čistosti ter zdravstvenega stanja

Rezultati preverjanja sortne pristnosti in čistosti ter zdravstvenega stanja posameznega vzorca semenskega krompirja, ki ga je na trgu odvzel inšpektor, se v najkrajšem možnem času po zaključku preverjanja pošljejo temu inšpektorju na obrazcu Poročilo o preskusu semenskega krompirja na kontrolnem polju (SOP-SUP-003/Z2).

# 4 REZULTATI IN KONČNA OCENA NAKNADNE KONTROLE

Rezultati naknadne kontrole vključujejo ugotovitve imenovanega izvajalca iz 3.4 točke te metode.

Rezultati naknadne kontrole se podajo v preglednici iz Priloge 1 te metode.

Število za sorto netipičnih rastlin in rastlin druge sorte, število rastlin z znamenji virusnih okužb in število rastlin, ki jih je prizadela črna noga, se poda v odstotkih, ki se izračunajo glede na število vzniklih rastlin. Pri tem pomeni število vzniklih rastlin razliko med številom posajenih rastlin in ugotovljenim številom praznih mest, ki niso posledica okužbe s črno nogo.

Končna ocena naknadne kontrole se poda v preglednici iz Priloge 2 te metode.

Rezultati naknadne kontrole in končna ocena naknadne kontrole morajo biti poslani do 30. novembra tekočega leta na Upravo RS za varno hrano, veterinarstvo in varstvo rastlin, v elektronski obliki.

**Priloga 1**

**REZULTATI NAKNADNE KONTROLE SEMENSKEGA KROMPIRJA ZA LETO \_\_\_\_\_\_\_\_\_\_**

**I. INŠPEKCIJSKI VZORCI**

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| Zap. št. | Oznaka vzorca KIS | Inšpekcijska številka vzorca | Dobavitelj | Sorta | Kategorija, stopnja | Država potrditve | Oznakapartije | Št. posajenih rastlin | Št. praznih mest | Netipične rastline in tuje sorte(%) | Virusne okužbe(%) | Črna noga (%) | Ustreznost (+/-) | OPOMBE |
|  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |

**II. VZORCI, ODVZETI V POSTOPKU URADNE POTRDITVE (domača pridelava)**

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| Zap. št. | Oznaka vzorca KIS | Dobavitelj | Sorta | Kategorija, stopnja | Št. zapisnika | Oznakapartije | Št. posajenih rastlin | Št. praznih mest | Netipične rastline in tuje sorte(%) | Virusne okužbe(%) | Črna noga (%) | Ustreznost (+/-) | OPOMBE |
|  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |

**III. VZORCI, ODVZETI V POSTOPKU PONOVNE URADNE POTRDITVE (prepakirano)**

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| Zap. št. | Oznaka vzorca KIS | Dobavitelj | Sorta | Kategorija, stopnja | Država prve potrditve | Št. prijave | Oznakapartije | Št. posajenih rastlin | Št. praznih mest | Netipične rastline in tuje sorte(%) | Virusne okužbe(%) | Črna noga (%) | Ustreznost (+/-) | OPOMBE |
|  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |

**Priloga 2**

**KONČNA OCENA NAKNADNE KONTROLE**

**I. Po izvoru vzorcev**

|  |  |  |  |
| --- | --- | --- | --- |
| **Izvor vzorcev** | Število vseh vzorcev | Neustrezni vzorci skupaj | Razlogi za neustreznost |
| Netipične rast. in tuje sorte | Virusne okužbe | Črna noga |
| Število | % | Število | % | Število | % | Število | % |
| Inšpekcijski vzorci |  |  |  |  |  |  |  |  |  |
| Vzorci iz uradne potrditve |  |  |  |  |  |  |  |  |  |
| Vzorci iz ponovne uradne potrditve |  |  |  |  |  |  |  |  |  |
| **VSI VZORCI** |  |  |  |  |  |  |  |  |  |

**II. Po poreklu semenskega krompirja (država pridelave/prve uradne potrditve)**

|  |  |  |  |
| --- | --- | --- | --- |
| **Država - regija** | Število vseh vzorcev | Neustrezni vzorci skupaj | Razlogi za neustreznost |
| Netipične rast. in tuje sorte | Virusne okužbe | Črna noga |
| Število | % | Število | % | Število | % | Število | % |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
| **VSI VZORCI** |  |  |  |  |  |  |  |  |  |

**III. Po sortah semenskega krompirja**

|  |  |  |  |
| --- | --- | --- | --- |
| **Sorta** | Število vseh vzorcev | Neustrezni vzorci skupaj | Razlogi za neustreznost |
| Netipične rast. in tuje sorte | Virusne okužbe | Črna noga |
| Število | % | Število | % | Število | % | Število | % |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
| **VSI VZORCI** |  |  |  |  |  |  |  |  |  |